CELEX: 32017R1232
Language: et
Date: 2017-07-03 00:00:00
Title: Komisjoni rakendusmäärus (EL) 2017/1232, 3. juuli 2017, teatavate kaupade klassifitseerimise kohta kombineeritud nomenklatuuris

8.7.2017   
               
               
                  ET
               
               
                  Euroopa Liidu Teataja
               
               
                  L 177/23
               
            KOMISJONI RAKENDUSMÄÄRUS (EL) 2017/1232,
      3. juuli 2017,
      teatavate kaupade klassifitseerimise kohta kombineeritud nomenklatuuris
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
      ning arvestades järgmist:
      
                  (1)
               
               
                  Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
               
            
                  (2)
               
               
                  Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
               
            
                  (3)
               
               
                  Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
               
            
                  (4)
               
               
                  On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel teatava perioodi vältel vastavalt määruse (EL) nr 952/2013 artikli 34 lõikele 9. Kõnealuseks ajavahemikuks tuleks kehtestada kolm kuud.
               
            
                  (5)
               
               
                  Käesoleva määrusega ette nähtud meetmed on kooskõlas tolliseadustiku komitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
      Artikkel 2
      Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
      Artikkel 3
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 3. juuli 2017
         
            
               Komisjoni nimel
            
            
               presidendi eest
            
            
               maksunduse ja tolliliidu peadirektoraadi
            
            
               peadirektor
            
            Stephen QUEST
         
      
      
         (1)  ELT L 269, 10.10.2013, lk 1.
      
         (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
         LISA
         
                     Kauba kirjeldus
                  
                  
                     Klassifikatsioon (CN-kood)
                  
                  
                     Põhjendus
                  
               
                     (1)
                  
                  
                     (2)
                  
                  
                     (3)
                  
               
                     Ringikujuline toode läbimõõduga umbes 500 mm ja massiga umbes 23 kg. Toode on tehtud keragrafiitmalmist (kõrgtugev malm EN-GJS-500-7). Toode on kaitseks korrosiooni eest üle võõbatud musta bituumeniga.
                     Toode on sertifitseeritud standardi EN 124 järgi (rest- ja kontrollkaevude luugid sõiduteede ja jalakäijate aladele) ning seda kasutatakse heitveekaevu luugina (nt sadeveekaevudel).
                     Vt pilt (*1).
                  
                  
                     7325 99 10 
                  
                  
                     Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 7325 , 7325 99  ja 7325 99 10  sõnastusega.
                     Kombineeritud nomenklatuuri selgitavates märkustes CN-koodi 7307 19 10  kohta on esitatud tempermalmi määratlus. Kõnealuste märkuste kohaselt on määratlusega „tempermalm“ hõlmatud ka keragrafiitmalm. Õiguskindluse huvides ja kombineeritud nomenklatuuri ühetaoliseks kohaldamiseks tuleks kõnealuseid selgitavaid märkusi analoogia alusel kohaldada ka rubriigi 7325  suhtes. Järelikult ei või toodet klassifitseerida CN-koodi 7325 10 00  alla kui muud mittetempermalmist valatud tooted.
                     Seepärast tuleb toode klassifitseerida CN-koodi 7325 99 10  alla kui muud tempermalmist valatud tooted.
                  
               
            
         
            (*1)  Pilt on üksnes illustreeriv.